Document ID: /roh_data/filtered/fineweb-2-filterrobots_roh.jsonl.gz/29158

I saja stà cler davent da l'entschatta ch'ella e ses um na laschian betg vaccinar ils uffants cunter corona, di Myriam Pelican. Sia opiniun è ch'ils uffants ston vegnir en contact cun virus, bacterias e malsognas – e quai possian els far il meglier senza ina vaccinaziun. Sch'il corp d'in uffant vegnia influenzà d'ina vaccinaziun, na possian els betg pli bajegiar si uschè bain il sistem d'immunitad.
En cas da malsogna ponderar duas giadas
Sa laschar vaccinar encunter corona pon tut ils uffants tranter tschintg ed indesch onns. L'Uffizi federal da sanadad BAG cusseglia dentant il vaccin cunzunt a quels ch'èn en contact cun persunas da ristga che na pon betg sa laschar vaccinar ed uffants che han malsognas cronicas. Myriam Pelican ponderass en uschia ina situaziun dentant tuttina duas giadas sche la squitta fiss la meglra decisiun per ses uffants.
En uschè ina situaziun faschessan nus tut per bajegiar si lur sistem d'immunitad. I dat blers meds a basa natirala – e forsa era betg mo a basa natirala – ch'ins po duvrar per quai.
Viver ensemen era sch'ins n'è betg dal medem avis
En mintga cas saja dentant da prender serius il virus. Damai ch'ils uffants èn bler tar tat e tatta fan els tests a chasa en cas da sintoms, di la dunna ch'abitescha a Surrein. Malgrà che la famiglia sa tegna vid las restricziuns e mesiras, han els era gia gì discussiuns cun persunas ch'han in'autra opiniun. Il mender sajan ils cumbats nua che l'opiniun da l'auter na vegnia betg acceptada. Per els èsi simplamain impurtant da sa decider per els e per lur agen corp. Myriam Pelican ha la speranza ch'ins possia viver ensemen ed in sper l'auter, era sch'ins n'ha betg la medema opiniun quai che pertutga la vaccinaziun ed il virus da corona.